摸鱼儿 和其年清明词
史可程 (Ming)
过江来、碎心寒食，泪倾鹃血盈斗。春衫湿透桃花雨，情种如君都有。难消受。旋埋却、灯前月下调簧咮。莺僝燕僽。况齿稚何戡，技工怀智，俏惹白杨覆。花开谢，此意缠绵厮斗。鹍弦那得重奏。笙歌曾恼司空眼，玉树声消残漏。情偏逗。君不见，鲛珠红印湓城袖。春愁叠凑。任画字旗亭，听歌金谷，肠断曲屏后。